মৃত্যু ঘটেছে সমাজবাদী বিশ্বশক্তি সোভিয়েত রাশিয়ার। মৃত্যুশয্যায় এবার পুঁজিবাদ এবং সে মতবাদের প্রধানশক্তি মার্কিন যুক্তরাষ্ট্র। বিশ্ব-রাজনীতি তাই এখন নতুন যুগ-সন্ধিক্ষণে। নানা অজ্ঞতা ও বিভ্রান্তির পাশাপাশি সেকুলারিজম প্রসব করেছিল দুটি প্রবল মতবাদ। একটি হল পুঁজিবাদ, অপরটি সমাজবাদ। মানব জাতির যত অকল্যাণ এ দুটি মতবাদের হাতে হয়েছে তা আর কোন ধর্ম বা মতবাদের হাতে হয়নি। দুটি মতবাদের জন্মে অভিন্ন উপাদান হল নিরেট ইহলৌকিকতা ও বস্তুবাদ। পুঁজিবাদের সাথে সমাজবাদের মূল বিবাদ পুঁজির উপর নিয়ন্ত্রন ও বন্ঠন নিয়ে, মানব বা সৃষ্টিকূলের সৃষ্টি-রহস্য নিয়ে নয়। বিবাদ নয় আখেরাতের অস্বীকার নিয়েও। উভয় মতবাদের অনুসরারিরাই দীক্ষা নিয়েছে ডারউনের বিবর্তনবাদ থেকে। ফলে তাদের কাছে মানুষও পশু-পাখী, মশা-মাছি ও বানর-সিম্পজীর ন্যায় আরেক জীব মনে হয়। এতে তাদের মাঝে গড়ে উঠেনি নিজেদের নিয়ে উচ্চতর চেতনাবোধ বা মানবিক ভাবনা। গড়ে উঠেনি কোন মানবিক মূল্যবোধের উচ্চতর স্টান্ডার্ড। আফগানিস্তান, ভিয়েতনাম, ইরাকের নিরীহ ও নিরস্ত্র গ্রামবাসীর উপর বোমা ফেলাও তখন জাতীয় গর্বের বিষয় মনে হয়। এমন একটি চেতনার কারণেই জর্জ বুশ বা ব্লেয়ারের ন্যায় ইতিহাসের অতি নিষ্ঠুর যুদ্ধাপরাধীও বিপুল ভোটে নির্বাচনে বিজয়ী হয়। সে ঘোরতর যুদ্ধাপরাধকে অব্যাহত করার প্রতিশ্রুতি নিয়েও সিনেটর জন ম্যাকেন যুক্তরাষ্ট্রের প্রেসিডেন্ট নির্বাচনে শতকরা ৪৭ ভাগ ভোট পায়।